
ANEXA

PROCEDURA
de implementare a Programului naţional multianual pe perioada 2002 - 2012 pentru susţinerea meşteşugurilor şi artizanatului

  1. Obiectivul Programului
  1.1. Obiectivul general al Programului naţional multianual pe perioada 2002 - 2012 pentru susţinerea meşteşugurilor şi artizanatului, denumit în continuare Program, îl constituie stimularea dezvoltării meşteşugurilor şi a micii industrii din România, a întăririi clasei de mici meşteşugari, care îşi desfăşoară activitatea individual sau organizat prin intermediul asociaţiilor ori al altor organizaţii, în special în localităţile rurale, dar şi în cele urbane, protejarea meseriilor care presupun un număr mare de operaţii executate manual în practicarea lor şi relansarea serviciilor şi a produselor obţinute de aceştia, în special a celor cu specific tradiţional, inclusiv obiecte de artă populară şi artizanat, promovarea acestor produse şi servicii pe pieţele naţionale şi internaţionale, precum şi creşterea numărului de locuri de muncă prin atragerea în astfel de activităţi a generaţiei tinere şi a femeilor în toate zonele ţării.

  1.2. Programul urmăreşte, prin acordarea de alocaţii financiare nerambursabile, denumite în continuare AFN,  susţinerea micilor meşteşugari în promovarea produselor proprii şi conservarea tradiţiilor autohtone prin:

a) câştigarea de pieţe externe noi pentru acest tip de produse şi servicii;

b) stimularea cererii interne de servicii şi produse, care presupun un grad important de prelucrare manuală;

c) creşterea vizibilităţii pe piaţă atât a meşteşugarilor, cât şi a produselor şi serviciilor furnizate de aceştia;

d) îmbunătăţirea accesului meşteşugarilor la informaţii de piaţă şi facilitarea valorificării acestor informaţii, inclusiv prin comerţul electronic;

e) creşterea gradului de informatizare a operatorilor economici, care desfăşoară activităţi din domeniul meşteşugurilor şi artizanatului;

f) promovarea serviciilor şi produselor realizate apelându-se la tehnologii simple şi având o componentă de prelucrare manuală semnificativă, în special utilizându-se tehnologii tradiţionale;

g) utilizarea serviciilor specializate de instruire pentru cunoaşterea şi aplicarea standardelor de management în domeniul calităţii, precum şi a rolului acestora în creşterea competitivităţii;

h) consultanţa necesară pentru documentarea şi implementarea sistemelor de management al calităţii, mediului, sănătăţii şi securităţii muncii, siguranţei produselor alimentare;

i) certificarea sistemelor de management al calităţii/ mediului/ sănătăţii şi securităţii muncii/ siguranţei produselor alimentare.
  1.3. În cadrul Programului, înţelesul unor termeni este definit astfel:

  a) produsele şi serviciile meşteşugăreşti, de mică industrie şi artizanale - sunt produsele şi serviciile executate de meşteşugari, micii meseriaşi şi artizani, fie complet manual, fie cu ajutorul uneltelor manuale sau chiar mecanice, atât timp cât contribuţia manuală a meşteşugarului sau artizanului rămâne cea mai substanţială componentă a produsului finit, fiind caracterizate prin faptul că:

· sunt produse fără restricţii privind cantitatea şi folosind materiale brute, neprelucrate, apelând în general la resursele naturale;

· natura specială a produselor meşteşugăreşti şi artizanale derivă din trăsăturile lor distinctive, care pot fi: estetice, artistice, creative, culturale, decorative, tradiţionale, simbolice şi semnificative din punct de vedere social şi religios;

· cuprind o arie largă de obiecte şi activităţi, care valorifică tehnicile, materiile prime, formele şi ornamentele tradiţionale, precum şi ale creaţiei populare din diferite genuri;
· produse şi servicii cu valoare artistică, dar şi utilitară, adaptată la cerinţele vieţii moderne, dar care păstrează specificul execuţiei manuale.
b) produsele de artă populară - sunt produsele realizate de creatorii şi meşterii populari, care păstrează caracterul autentic şi specificul etnic al zonei sau centrului respectiv.

   1.4. Prezenta procedură instituie o schemă transparentă de ajutor de minimis. Acordarea ajutoarelor de minimis în cadrul Programului se va face numai cu respectarea criteriilor privind ajutorul de minimis prevăzute de Regulamentul CE nr. 1.998/2006 privind aplicarea art. 87
 şi 88
 din Tratat ajutoarelor de minimis, publicat in Jurnalul Oficial al Uniunii Europene nr. L379/28.12. 2006.

1.5. Prezenta schemă nu intră sub incidenţa obligaţiei de notificare către Comisia Europeană, în conformitate cu prevederile Regulamentului CE nr. 1998/2006 privind aplicarea art. 87
 şi 88
 din Tratatul ajutoarelor de minimis.

1.6. Schema se aplică pe întreg teritoriul României, în toate cele 8 regiuni de dezvoltare.
  2. Bugetul Programului

      Bugetul Programului pentru anul 2010 este de 1.000.000 lei pentru acordarea de alocaţii financiare nerambursabile.

      Pentru anul 2010, prin implementarea Programului, se estimează acordarea de alocaţii financiare nerambursabile pentru un număr de minimum  20 operatori economici.  

  3. Beneficiari eligibili

      Pot beneficia de alocaţii financiare nerambursabile în cadrul Programului operatorii economici (întreprinderi mici şi mijlocii definite conform prevederilor Legii nr.346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare, care transpune în legislaţia naţională Recomandarea CE nr. 361 din data 6 mai 2003, publicată în Jurnalul Oficial al UE nr. L124 din data de 20 mai 2003), respectiv societăţile comerciale, societăţile cooperative, persoanele fizice autorizate care desfăşoară activităţi economice în mod independent, întreprinderile individuale, întreprinderile familiale  şi asociaţiile profesionale sau fundaţiile, după caz,  care se încadrează la data solicitării în una dintre următoarele categorii:
a) sunt organizate în baza Legii nr.1/2005 privind organizarea şi funcţionarea cooperaţiei sau în baza Legii nr.31/1990 privind societăţile comerciale, republicată, cu modificările şi completările ulterioare, şi îndeplinesc condiţiile de încadrare în categoria întreprinderilor mici şi mijlocii, potrivit dispoziţiilor Legii nr. 346/2004, cu modificările şi completările ulterioare; 

b) sunt persoane fizice autorizate, întreprinderi individuale şi întreprinderi familiale (înregistrate în registrul comerţului şi autorizate conform Ordonanţei de Urgenţă a Guvernului nr. 44 din 16 aprilie 2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale) care desfăşoară activităţi în domeniul meşteşugurilor, în special al celor tradiţionale şi în domeniul artei populare şi artizanatului;
c) sunt constituite ca asociaţii profesionale sau fundaţii şi au ca scop promovarea meşteşugurilor şi a meseriilor care presupun un număr mare de operaţii executate manual, a produselor şi serviciilor cu specific tradiţional, inclusiv din domeniul artei populare şi artizanatului.

  4. Criterii de eligibilitate  

      Pot beneficia de prevederile Programului operatorii economici, care îndeplinesc cumulativ la data solicitării următoarele criterii :

a) au capital social integral privat;

b) realizează o cifră de afaceri anuală netă de până la 50 milioane euro, echivalent în lei, sau deţin active totale, care nu depăşesc echivalentul în lei a 43 milioane euro, conform ultimei situaţii financiare aprobate;

c) au cel puţin un an de activitate la data solicitării acordului de principiu pentru finanţare şi codul CAEN pe care accesează Programul să fie autorizat/avizat ;

d) au ca obiect de activitate producerea şi comercializarea produselor, care păstrează specificul execuţiei manuale şi artizanat, prestarea serviciilor, care presupun un număr mare de operaţii executate manual sau au ca scop promovarea meşteşugurilor, a meseriilor, a produselor şi a serviciilor cu specific tradiţional;

e) şi-au îndeplinit obligaţiile exigibile de plată a taxelor şi impozitelor către bugetul general consolidat şi bugetele locale;

f) au un număr mediu anual de salariaţi mai mic de 250  în anul fiscal anterior;

g) au sediul, sunt înregistraţi şi îşi desfăşoară activitatea pe teritoriul României;

h) au înregistrat profit din exploatare în ultimul exerciţiu financiar, cu excepţia asociaţiilor profesionale şi fundaţiilor;

i) au obţinut cel puţin 5 puncte în urma evaluării formularului de preselecţie, conform modelului şi criteriilor prevăzute în Anexa nr. 2  la prezenta procedură;    

j) nu sunt în stare de dizolvare, reorganizare judiciară, lichidare, insolvenţă, faliment sau suspendare temporară a activităţii;

k) nu sunt în dificultate, în conformitate cu prevederile "Liniilor directoare privind ajutorul de stat pentru salvarea şi restructurarea firmelor în dificultate", publicate în Jurnalul Oficial al Uniunii Europene nr. C 244/2004.
l) nu a fost subiectul unei decizii a Comisiei Europene de recuperare a unui ajutor de stat sau, în cazul în care a făcut obiectul unei astfel de decizii, aceasta a fost deja executată şi creanţa integral recuperată.
5. Nu se acordă alocaţii financiare nerambursabile în cadrul Programului pentru:

  - societăţile care au ca obiect principal de activitate tipărirea materialelor pentru publicitate (cod CAEN 58, 181, 182), în cazul solicitării de finanţare pentru activitatea de la pct. 6 subpct. 6.1 lit. c); societăţile bancare, societăţile de asigurare şi reasigurare, societăţile de administrare a fondurilor financiare de investiţii, societăţile de valori mobiliare, activităţi de intermedieri financiare (cod CAEN 64, 65); activităţi auxiliare intermedierilor financiare (cod CAEN 66); activităţi juridice, de contabilitate şi revizie contabilă, consultanţă în domeniul fiscal (cod CAEN 69); selecţia şi plasarea forţei de muncă (cod CAEN 78); activităţi de studii de piaţă şi de sondaj (cod CAEN 7320);

   -  activităţile legate de producţia primară a produselor agricole, asa cum sunt enumerate în anexa nr. 1 la Tratatul instituind Comunitatea Europeană;

   - activităţile de pescuit şi acvacultură acoperite de Regulamentul CE nr. 104/2000 asupra organizării comune a pieţelor produselor din pescuit şi acvacultură;

   - activităţile de procesare şi marketing al produselor agricole listate în Anexa nr. 1 la Tratatul instituind Comunitatea Europeană, în următoarele cazuri:

     a) când cuantumul ajutorului este stabilit pe baza preţului sau a cantităţii produselor de acest tip cumpărate de la producătorii primari sau puse pe piaţă de operatorii economici respectivi;

     b) când ajutorul este condiţionat de a fi parţial sau integral cedat producătorilor primari (fermieri).
   - activităţile legate de export către state terţe sau state membre şi anume ajutoarele legate direct de cantităţile exportate, de crearea şi funcţionarea unei reţele de distribuţie sau pentru alte cheltuieli curente legate de activitatea de export;

   - ajutoarele destinate utilizării produselor naţionale în detrimentul celor importate;

   - agenţilor economici care activează în sectorul carbonifer, aşa cum este definit în Regulamentul CE nr. 1.407/2002 privind ajutorul de stat pentru industria cărbunelui;

   - ajutoarele pentru achiziţionarea vehiculelor de transport rutier de marfă acordat agenţilor economici care au ca obiect de activitate prestarea de servicii de transport rutier de marfă contra cost. 
De asemenea, nu pot beneficia de alocaţii financiare nerambursabile, în cadrul Programului,  operatorii economici care au primit, cumulat pe parcursul ultimilor 3 ani fiscali (2 ani fiscali precedenţi şi anul fiscal în curs), ajutoare de minimis (fie din surse publice naţionale, fie din surse comunitare) în valoare totală de 200.000 euro echivalentul în lei. Operatorii economici care vor depăşi acest prag prin însumarea alocaţiei financiare nerambursabile acordate prin Program cu alte ajutoare de minimis primite în ultimii 3 ani fiscali pot beneficia de finanţare numai până la atingerea plafonului de 200.000 euro echivalentul în lei.

6. Tipuri de ajutor financiar

6.1. (1)
  Prin Program se asigură ajutor financiar pentru următoarele categorii de servicii:

a) participări la târguri şi expoziţii internaţionale, organizate în străinătate, cu stand propriu sau în asociere cu alţi operatori economici;

b) participări la misiuni economice în străinătate;

c) participări la târguri şi expoziţii organizate în ţară, cu stand propriu sau în asociere cu alţi operatori economici;

d) elaborarea şi producţia de materiale tipărite de promovare a produselor de artă populară, artizanat şi a meşteşugurilor pe suport hârtie şi pe suport electronic, redactate în limba română şi cel puţin într-o limbă de circulaţie internaţională;

e) realizarea unui site pentru prezentarea activităţii solicitantului şi a produselor sau serviciilor promovate, în limba română şi cel puţin într-o limbă de circulaţie internaţională, în condiţiile inexistenţei altuia deţinut de acelaşi operator economic; 
f)  promovarea on-line a produselor cu specific meşteşugăresc şi artizanal;
g) achiziţionarea de calculatoare (tip PC şi/sau sisteme portabile, formate din: unitate centrală, monitor, imprimantă simplă sau multifuncţională, licenţe necesare desfăşurării activităţii) ;

h) achiziţionarea de  diverse scule, dispozitive, echipamente, utilaje,  maşini necesare pentru desfăşurarea activităţii (exceptând liniile tehnologice, care nu mai permit păstrarea specificului execuţiei predominant manuale a produselor finite sau serviciilor prestate);
i) participări la cursuri de pregătire în ţară şi/sau străinătate, în domeniul tehnicilor de promovare a produselor/serviciilor cu specific meşteşugăresc şi artizanal pe noi pieţe, cursuri de instruire pentru personalul implicat în activităţi legate de calitate/ mediu/ sănătatea şi securitatea muncii/ siguranţa produselor alimentare (auditor intern, responsabil sistem calitate);

j) consultanţa primită în scopul elaborării documentaţiei şi implementării sistemelor de management al calităţii/ mediului/ sănătăţii şi securităţii muncii/ siguranţei produselor alimentare şi a sistemelor integrate;

k) certificarea unui sistem de management al calităţii/ mediului/ sănătăţii şi securităţii muncii/ siguranţei produselor alimentare, în conformitate cu unul din standardele: SR-EN-ISO 9001:2008 (sisteme de management al calităţii); SR-EN-ISO 14001:2000 (sisteme de management de mediu); SR-EN-ISO 22000:2005 (managementul siguranţei produselor alimentare); OHSAS 18001:2008 (Sisteme de management al sănătăţii şi securităţii ocupaţionale);

l) certificarea unui sistem integrat de management al calităţii (ex: calitate/mediu; calitate/ siguranţa produselor alimentare; calitate/ sănătatea şi securitatea muncii; calitate/ mediu/ siguranţa produselor alimentare; calitate/ mediu/ sănătatea şi securitatea muncii). 
(2) Pentru activităţile de implementare şi certificare a sistemelor integrate de management, în vederea implementării şi certificării sistemelor de management al calităţii/mediului/sănătăţii şi securităţii muncii/siguranţei produselor alimentare, se finanţează  următoarele categorii de servicii:

a)      cursuri de instruire pentru personalul implicat în activităţi legate de calitate/mediu/sănătatea şi securitatea muncii/siguranţa produselor alimentare (auditor intern);

b)     consultanţa primită în scopul implementării sistemelor de management al calităţii/mediului/sănătăţii şi securităţii muncii/siguranţei produselor alimentare;

c)     certificarea sistemului de management al calităţii/mediului/sănătăţii şi securităţii muncii/siguranţei produselor alimentare; 

d)    certificarea sistemului integrat de management (Ex: calitate/mediu, calitate/HACCP, calitate/OHSAS, calitate/mediu /HACCP, calitate/mediu /OHSAS);

(3) Prin acest Program nu se finanţează activităţile de re-certificare a sistemelor de management al calităţii, excepţie făcând numai extinderea certificării unui sistem de management al calităţii la un sistem integrat. 

(4) Furnizorii de servicii de instruire eligibili în cadrul Programului pot fi numai organizaţii furnizoare de instruire autorizate, înregistrate să-şi desfăşoare activitatea în România şi care vor prezenta documente justificative privind calificarea persoanelor ce realizează instruirea în domeniul managementului calităţii.

(5) Furnizorii de servicii de consultanţă eligibili în cadrul Programului, pot fi numai organizaţii furnizoare de consultanţă autorizate, înregistrate şi care-şi desfăşoară activitatea în România şi care au ca activitate autorizată una dintre activităţile incluse în cod CAEN clasa 74.

(6) Furnizorii de servicii de certificare eligibili în cadrul Programului pot fi numai organisme de certificare acreditate de Asociaţia de Acreditare din România – RENAR sau de un organism de acreditare european, în domeniul pentru care agentul economic beneficiar le solicită serviciile.

(7) Mijloacele fixe achiziţionate în cadrul Programului, trebuie să aibă fără TVA, o valoare mai mare sau egală cu 1.800 lei, conform Hotărârii Guvernului nr. 105/2007 privind stabilirea valorii de intrare a mijloacelor fixe.

(8) Cheltuielile aferente TVA-ului, taxelor, avizelor, comisioanelor, ambalajulului, transportului şi  punerii în funcţiune, nu sunt eligibile în cadrul acestui Program.
6.2.Valoarea maximă a finanţării pentru fiecare dintre tipurile de ajutor financiar precizate la pct. 6.1, precum şi cheltuielile eligibile sunt prevăzute în Anexa nr. 1 la prezenta Procedură.

6.3.Valoarea AFN acordată beneficiarilor selectaţi pentru activităţile menţionate la pct. 6.1 este egală cu echivalentul a maximum 90% din valoarea cheltuielilor eligibile efectuate (exclusiv TVA), dar fără să depăşească suma de 50.000 lei pentru fiecare beneficiar, iar diferenţa de 10% reprezintă aportul propriu al beneficiarului.

 6.4. Întreprinderea solicitantă nu va beneficia de ajutoare de stat pe alte scheme de minimis de la alţi furnizori de ajutor de stat pe aceleaşi costuri eligibile pentru care a solicitat ajutor de stat în temeiul prezentei scheme.
6.5. Beneficiarii sunt obligaţi să  asigure în favoarea Oficiilor Teritoriale pentru Întreprinderi Mici şi Mijlocii şi Cooperaţie (denumite în continuare OTIMMC) bunurile achiziţionate prin Program împotriva tuturor riscurilor, pe o perioadă de 3 ani, şi să cesioneze toate drepturile pe care le va dobândi în temeiul asigurării către administratorul Programului.
7. Modalitatea de derulare a Programului

7.1. Programul se finanţează din bugetul alocat Agenţiei pe anul 2010.
7.2. Agenţia administrează, gestionează şi derulează direct programele de încurajare şi stimulare a înfiinţării şi dezvoltării întreprinderilor mici şi mijlocii, finanţate de la bugetul de stat, la nivel naţional şi la nivel local, prin intermediul OTIMMC şi asigură managementul financiar şi/sau tehnic al fondurilor alocate de la bugetul de stat, conform Legii nr.346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare.

7.3. Agenţia, prin OTIMMC, demarează implementarea Programului în termen de 10 zile lucrătoare de la data publicării acestuia în Monitorul Oficial al României, Partea I.

7.4. În vederea administrării corespunzătoare a Programului, în cadrul fiecărui OTIMMC se vor constitui: Unitatea  Programare, Selecţie , Evaluare şi Contractare, denumită în continuare UPSEC, Unitatea  Monitorizare, Control şi  Raportare, denumită în continuare UMCR şi Unitatea de Plată,  denumită în continuare UP,  al căror număr de persoane, atribuţii şi responsabilităţi vor fi stabilite prin decizia ordonatorului terţiar de credite al fiecărui OTIMMC.

7.5. Beneficiarii eligibili, trebuie să obţină un acord de principiu pentru finanţare în cadrul Programului, înainte de desfăşurarea activităţilor prevăzute în Anexa nr. 1 la prezenta Procedură şi de efectuarea plăţilor.

7.6. Înscrierea în Program, se va face on-line pe site-ul www.aippimm.ro, conform procedurii de înscriere on-line şi de înregistrare în Registrul Unic Electronic, aprobate de către Preşedintele Agenţiei.
7.7. În vederea obţinerii acordului de principiu pentru finanţare, operatorul economic va completa şi va transmite on-line formularul de preselecţie (Anexa nr. 2), conform aplicaţiei software administrată de Agenţie, care va fi disponibilă pe pagina de web a instituţiei, la adresa www.aippimm.ro, începând cu ora 9,00 timp de 5 zile de la demararea implementării Programului până la ora 20,00 a ultimei zile de înscriere, cu posibilitatea de prelungire până la epuizarea bugetului.  

7.8. Aplicaţia software, va genera automat solicitantului un mesaj de confirmare a efectuării înregistrării, conţinând numărul de înregistrare obţinut şi datele corespunzătoare completate de către acesta, precum şi punctajul obţinut în urma înregistrării on-line.

7.9. Formularul de preselecţie corect şi integral completat, va putea fi transmis şi înregistrat o singură dată în cadrul aplicaţiei, programul nepermiţând înregistrarea de două ori a aceluiaşi beneficiar.

7.10. După expirarea termenului de înregistrare on-line şi în conformitate cu punctajul obţinut în urma selectării solicitanţilor, Agenţia va face publică pe site-ul instituţiei, la adresa www.aippimm.ro, în termen de 3 zile lucrătoare, lista cu solicitanţii înscrişi în cadrul Programului, în ordinea descrescătoare a punctajului obţinut. La punctaje egale, va prevala numărul de înregistrare on-line. 

7.11. UPSEC din cadrul fiecărui OTIMMC, va transmite în termen de 5 zile lucrătoare de la publicarea listei cu solicitanţii înscrişi în cadrul Programului scrisori de înştiinţare cu privire la acceptarea acestora la evaluare pentru a primi finanţare în cadrul Programului.

7.12.(1) În termen de maximum 15 zile lucrătoare de la primirea scrisorilor de înştiinţare cu privire la acceptarea la evaluare, solicitanţii înscrişi în cadrul Programului au obligaţia depunerii Cererii-tip de acord de principiu pentru finanţare (Anexa nr. 12), însoţită de documentele justificative, îndosariate conform secţiunii A din Anexa nr. 10 la prezenta Procedură, personal la sediul OTIMMC de care aparţine judeţul în care este înregistrată firma solicitantă (Anexa nr. 11).

(2) Documentele corespunzătoare dosarului de solicitare a AFN (certificat constatator, certificate de atestare fiscală privind achitarea obligaţiilor de plată către bugetul de stat consolidat şi cele privind achitarea taxelor şi impozitelor locale, atât pentru sediul social /profesional, unde este cazul, cât şi pentru toate punctele de lucru), trebuie să fie în termen de valabilitate la data depunerii Cererii-tip de acord de principiu pentru finanţare.

 (3) Nedepunerea cererii şi a documentelor menţionate la alin. (1) în intervalul de timp prevăzut atrage decăderea solicitantului din dreptul de a beneficia de prevederile prezentului Program.

7.13. UPSEC  din cadrul OTIMMC, va evalua documentele depuse, în termen de maxim 20 de zile lucrătoare de la data depunerii acestora şi va transmite prin fax şi e-mail următoarele:

- Notificare privind acordul de principiu pentru finanţare (Anexa nr.5) şi contractul de finanţare (Anexa nr.13) solicitanţilor care au depus documentaţia completă şi corectă; 

- Scrisoare de respingere de la finanţare, solicitanţilor care au depus documentaţia incompletă şi/sau incorectă sau au declarat în formularul de preselecţie on-line informaţii care nu sunt corecte/reale, fapt  ce a condus la obţinerea unui punctaj diferit de cel real.

7.14. Primirea şi soluţionarea contestaţiilor:
(1) În conformitate cu dispoziţiile Legii nr.554/2004 a contenciosului administrativ, în situaţia în care solicitantul se consideră vătămat într-un drept al său sau într-un interes legitim în urma comunicării UPSEC, acesta are dreptul de a urma procedura prevăzută în aceste situaţii;

(2) Astfel, solicitantul se poate adresa OTIMMC – UPSEC, formulând o contestaţie, în termen de 10 zile lucrătoare de la data  primirii scrisorii de respingere;

(3) Contestaţia se formulează în scris şi va cuprinde:

· datele de identificare ale operatorului economic;

· obiectul contestaţiei;

· motivele de fapt şi de drept pe care se întemeiază contestaţia;

· dovezile pe care se întemeiază;

· semnătura reprezentantului legal al operatorului economic sau a împuternicitului acestuia, precum şi ştampila.

(4) Termenul de soluţionare este de 10 zile lucrătoare de la data primirii contestaţiei;
(5) Comunicarea soluţionării contestatiei se va face prin fax şi e-mail.
(6)  Pentru soluţionarea contestaţiilor, se va constitui în cadrul fiecărui OTIMMC o Comisie de soluţionare a contestaţiilor formată din membrii care nu au participat la evaluarea dosarului. 
(7) Numărul de persoane, atribuţiile şi responsabilităţile Comisiei de soluţionare a contestaţiilor, vor fi stabilite prin decizia ordonatorului terţiar de credite al fiecărui OTIMMC.
  8. Documente justificative

8.1. Pentru beneficiarii eligibili prevăzuţi la pct. 3 lit. a) şi c), Cererea-tip de acord de principiu pentru finanţare (Anexa nr. 12), va fi însoţită de următoarele documente justificative, îndosariate:

a) certificat constatator  în original, emis de Oficiul Registrului Comerţului (ORC) de pe lângă tribunalul din raza teritorială unde îşi are sediul societatea solicitantă, în care să se menţioneze următoarele informaţii: datele de identificare, codul unic de înregistrare, reprezentanţii legali ai  operatorului economic, structura acţionariatului, domeniile de activitate principale şi secundare ale acesteia, sediul social, punctele de lucru, filialele, sucursalele, subunităţile sau alte sedii secundare ale societăţii (lipsa acestora se va menţiona în mod expres), sedii şi/sau activităţi autorizate conform art.15 din legea 359/2004 pentru codul CAEN pe care accesează Programul; data ultimei menţiuni înscrise în registru şi obiectul acesteia; situaţia societăţii (dacă este în stare de funcţionare, dizolvare, reorganizare judiciară, lichidare, insolvenţă, faliment sau suspendare temporară a activităţii). 

Certificatul constatator va fi eliberat cu maximum 30 de zile înainte de data depunerii Cererii-tip de acord de principiu pentru finanţare; dacă nu există sedii secundare, puncte de lucru, filiale, sucursale, subunităţi ale societăţii, să se specifice acest lucru de către ORC în certificatul constatator;
b) copie certificată (ştampilată şi semnată de reprezentantul legal) a certificatului de înregistrare.                            
c) copie certificată (ştampilată şi semnată de reprezentantul legal/împuternicit cu menţiunea „conform cu originalul”) a certificatului de înscriere a asociaţiei/fundaţiei în Registrul asociaţiilor şi fundaţiilor, aflat la grefa judecătoriei în a cărei circumscripţie teritorială îşi are sediul, după caz şi care va trebui să cuprindă, în conformitate cu Ordonanţa de Guvern nr. 26/2000 cu privire la asociaţii şi fundaţii, următoarele menţiuni: denumirea asociaţiei, sediul acesteia, durata de funcţionare, numărul şi data înscrierii în registrul asociaţiilor şi fundaţiilor. Aceleaşi condiţii sunt valabile şi în cazul constituirii  filialelor;

d) declaraţia pe propria răspundere privind încadrarea în categoria întreprinderilor mici şi mijlocii pentru anul fiscal 2009 (cuprinzând cifra de afaceri anuală netă, valoarea activelor totale şi numărul mediu anual de salariaţi , stabilite conform prevederilor Legii nr.346/2004, cu modificările şi completările ulterioare) conform Anexei nr.3 şi Anexei nr.4 la prezenta procedură, excepţie făcând asociaţiile profesionale şi fundaţiile;

e) certificate de atestare fiscală, în termen de valabilitate la data depunerii Cererii-tip de acord de principiu pentru finanţare, în original sau copie legalizată, emise conform prevederilor legale privind îndeplinirea obligaţiilor exigibile de plată a impozitelor, taxelor şi datoriilor la bugetul general consolidat, atât pentru sediul social/profesional, sucursale, filiale, cât şi pentru toate punctele de lucru care au cod unic de înregistrare, conform prevederilor Legii nr.273/2006 privind finanţele publice locale, cu completările şi modificările ulterioare; solicitanţii care au datorii eşalonate, conform certificatelor de atestare fiscală, nu sunt eligibili pentru a accesa Programul;

f) certificate de atestare fiscală, în termen de valabilitate la data depunerii Cererii-tip de acord de principiu pentru finanţare, în original sau copie legalizată, emise conform prevederilor legale privind îndeplinirea obligaţiilor exigibile de plată a impozitelor, taxelor şi datoriilor la bugetele locale, atât pentru sediul social/profesional, sucursale, filiale, cât şi pentru toate punctele de lucru sau adeverinţă în care se menţionează că firma nu este înregistrată ca fiind plătitoare de taxe în cadrul administraţiei locale respective (indiferent dacă au sau nu cod unic de înregistrare); solicitanţii care au datorii eşalonate, conform certificatelor de atestare fiscală, nu sunt eligibili pentru a accesa Programul;

g) situaţiile financiare ale solicitantului, înregistrate la Oficiile Judeţene ale Registrului comerţului respectiv Oficiul Registrului Comerţului al Municipiului Bucureşti (bilanţ contabil, contul de profit şi pierdere, date informative, anexe) pentru anul fiscal anterior, în copie certificată;

h) copie certificată a buletinului de identitate/cărţii de identitate al/a reprezentantului legal al solicitantului sau a persoanei împuternicite să semneze Cererea-tip de acord de principiu pentru finanţare;

i) formularul de preselecţie completat la înscrierea on- line;

j) împuternicirea persoanei care semnează Cererea-tip de acord de principiu pentru finanţare, semnată şi ştampilată de reprezentantul legal al solicitantului, dacă este cazul;

k) opisul cu documentele depuse în vederea obţinerii acordului de principiu pentru finanţare, conform secţiunii A din Anexa nr. 10 la prezenta procedură.

  8.2. Pentru beneficiarii eligibili prevăzuţi la pct. 3 lit.b, Cererea-tip de acord de principiu 
pentru finanţare (Anexa nr. 12)  va fi însoţită de următoarele documente justificative, îndosariate:

a) copie certificată a autorizaţiei de funcţionare emisă de unităţile administrativ-teritoriale şi a certificatului de înregistrare sau certificatul constatator în original, eliberat de Oficiul Registrului Comerţului (ORC)  de pe lângă tribunalul din raza teritorială unde îşi are sediul persoana fizică autorizată, întreprinderea individuală sau întreprinderea familială, în care să se menţioneze următoarele informaţii: datele de identificare, codul unic de înregistrare, reprezentanţii legali ai operatorului economic, structura acţionariatului, domeniile de activitate principale şi secundare ale acesteia, sediul social, punctele de lucru, filialele, sucursalele, subunităţile sau alte sedii secundare ale societăţii (lipsa acestora se va menţiona în mod expres), data ultimei menţiuni înscrise în registru şi obiectul acesteia; situaţia societăţii (dacă este în stare de funcţionare, dizolvare, reorganizare judiciară, lichidare, insolvenţă, faliment sau suspendare temporară a activităţii).

Certificatul constatator va fi eliberat cu maximum 30 de zile înainte de data depunerii Cererii-tip de acord de principiu pentru finanţare; dacă nu există sedii secundare, puncte de lucru, filiale, sucursale, subunităţi ale societăţii, să se specifice acest lucru de către ORC în certificatul constatator;

b) declaraţie pe propria răspundere privind încadrarea în categoria întreprinderilor mici şi mijlocii pentru anul fiscal 2009, cuprinzând cifra de afaceri anuală netă, valoarea activelor totale şi numărul mediu anual de salariaţi conform prevederilor Legii nr.346/2004, cu modificările şi completările ulterioare, respectiv Anexa nr. 3 şi Anexa nr. 4 la prezenta procedură; 

c) certificate de atestare fiscală, în termen de valabilitate la data depunerii Cererii-tip de acord de principiu pentru finanţare, privind îndeplinirea obligaţiilor exigibile de plată la bugetul general consolidat, în original sau în copie legalizată, emise conform prevederilor legale atât pentru sediul social/profesional, cât şi pentru toate punctele de lucru care au cod unic de înregistrare. Solicitanţii care au datorii eşalonate, conform certificatelor de atestare fiscală, nu sunt eligibili pentru a accesa Programul;

d) certificate de atestare fiscală, în termen de valabilitate la data depunerii Cererii-tip de acord de principiu pentru finanţare, în original sau copie legalizată, emise conform prevederilor legale privind îndeplinirea obligaţiilor exigibile de plată a impozitelor, taxelor şi datoriilor la bugetele locale, atât pentru sediul social/profesional, cât şi pentru toate punctele de lucru sau adeverinţă în care se menţionează că firma nu este înregistrată ca fiind plătitoare de taxe în cadrul administraţiei respective (indiferent dacă au sau nu cod unic de înregistrare); solicitanţii care au datorii eşalonate, conform certificatelor de atestare fiscală, nu sunt eligibili pentru a accesa Programul;

e) declaraţie de impunere pe venit realizat în anul fiscal anterior, înregistrată la administraţia finanţelor publice, în copie certificată;

f) copie certificată a buletinului de identitate/cărţii de identitate al/a persoanei fizice autorizate, al/a titularului întreprinderii individuale sau a/al reprezentantului întreprinderii familiale sau a persoanei împuternicite să semneze Cererea-tip de acord de principiu pentru finanţare dacă se desemnează un împuternicit, după caz;

g) împuternicirea persoanei care semnează Cererea-tip de acord de principiu pentru finanţare, semnată şi ştampilată de reprezentantul legal al solicitantului, dacă este cazul;

h) formularul de preselecţie completat la înscrierea on-line;

i) opisul tuturor documentelor depuse în vederea obţinerii acordului de principiu pentru finanţare, conform secţiunii A din Anexa nr. 10 la prezenta procedură.

8.3. (1) Cererea-tip de acord de principiu pentru finanţare şi documentele justificative îndosariate, prevăzute la pct. 8.1, respectiv 8.2, în conformitate cu opisul din secţiunea A, Anexa nr. 10 la prezenta procedură, vor fi depuse în plic sigilat, la sediul OTIMMC de care aparţine judeţul în care este înregistrată firma solicitantă (Anexa nr. 11- Lista sediilor OTIMMC).

(2) Întreaga documentaţie va fi depusă în 3 (trei) exemplare: un original şi două copii certificate. Toate cele 3 exemplare ale dosarelor vor fi puse într-un plic sigilat şi vor fi depuse la sediul OTIMMC în termenul precizat la pct.  7.12.(1).

(3) Pe plicul sigilat de către solicitant şi depus la sediul OTIMMC în raza căruia acesta îşi desfăşoară activitatea, se vor menţiona în mod obligatoriu următoarele informaţii:

Destinatar:

- OTIMMC – adresa (Anexa nr. 11);

- UPSEC - pentru “Programul naţional multianual pe perioada 2002 - 2012 pentru susţinerea meşteşugurilor şi artizanatului”

Expeditor:

- denumirea completă a firmei solicitante;

- nr. de înregistrare în registrul comerţului;

- CUI/codul de înregistrare fiscală;

- suma AFN solicitată;

- adresa solicitantului, inclusiv judeţul;

- numărul de înregistrare obţinut la înscrierea în Registrul Unic Electronic al Programului.

(4) Formularul Cererii-tip de acord de principiu pentru finanţare poate fi obţinut atât de la sediul OTIMMC, cât şi de pe pagina de internet, la adresa www.aippimm.ro  sau din Monitorul Oficial al României, Partea I. 

(5) Cererea-tip de acord de principiu pentru finanţare se completează prin tehnoredactare în limba română şi poartă ştampila solicitantului şi semnătura în original a reprezentantului legal sau a împuternicitului acestuia. Cererile şi toate celelalte documente (copii certificate, declaraţii pe propria răspundere, etc.) vor fi semnate de aceeaşi persoană (reprezentant legal sau împuternicit).

(6) Prin copie certificată, în cadrul prezentului Program, se înţelege fotocopie cu ştampila operatorului economic, semnătura reprezentantului legal/împuternicitului şi menţiunea "conform cu originalul".

9. Înregistrarea, evaluarea şi selecţia solicitanţilor
9.1. Evaluarea  şi selecţia aplicanţilor se va face de către UPSEC din cadrul OTIMMC pe baza procedurii  de evaluare şi selecţie a Programului aprobată de Preşedintele Agenţiei.

9.2. (1) Plicul sigilat conţinând Cererea-tip de acord de principiu pentru finanţare şi documentele justificative îndosariate, va fi înregistrat la sediul OTIMMC, în Registrul Unic Electronic al Programului, constituit la nivel naţional, administrat de Agenţie, menţionându-se data şi numărul de înregistrare, date care vor fi transcrise inclusiv pe plicul sigilat depus de către solicitant.

Solicitările vor fi evaluate, în baza verificării Cererii-tip de acord de principiu pentru finanţare, privind conformitatea criteriilor de eligibilitate a beneficiarilor, activităţilor şi cheltuielilor eligibile, precum şi a documentelor prevăzute la pct. 8.1, respectiv 8.2., şi selectate pentru finanţare în limita bugetului alocat Programului.

(2) Fiecare OTIMMC – UPSEC, va efectua procesul de evaluare a Cererii-tip de acord de principiu pentru finanţare, însoţită de toate documentele justificative, în ordinea înregistrării documentelor în Registrul Unic Electronic al Programului. 

9.3. Solicitanţii selectaţi pentru finanţare vor semna contractul, numai prin reprezentantul legal, la sediul OTIMMC în termen de 3 zile lucrătoare de la primirea notificării privind acordul de principiu pentru finanţare (Anexa nr. 5). 

10. Acordarea alocaţiei financiare nerambursabile

10.1. Alocaţia financiară nerambursabilă (AFN), va fi eliberată solicitanţilor care au semnat contractul de finanţare, după ce aceştia au efectuat activitatea/activităţile eligibilă/eligibile şi plata cheltuielilor eligibile aferente acesteia/acestora, în conformitate cu Notificarea privind acordul de principiu pentru finanţare şi în baza contractului de finanţare semnat între părţi.

10.2. Acordarea alocaţiei financiare nerambursabile se face pe baza Cererii-tip de eliberare a alocaţiei financiare nerambursabile (Anexa nr. 7), pe care solicitantul selectat trebuie să o depună la sediul OTIMMC, împreună cu următoarele documente justificative îndosariate:

a) formularul de decont prevăzut în Anexa nr. 8 la procedură;

b) Documente justificative în original şi două copii certificate pentru decont prevăzute în Anexa nr. 1 la procedură,  în ordinea activităţilor completate în formularul de decont, copiile având pe ele menţiunea "conform cu originalul", ştampila şi semnătura reprezentantului legal/împuternicitului solicitantului;
c) un dosar de achiziţie care să cuprindă: cereri de ofertă (minim trei), ofertele primite (acestea    trebuie să cuprindă şi datele de identificare ale ofertantului), un proces verbal semnat de reprezentantul legal al întreprinderii prin care să fie justificată alegerea ofertei caştigătoare şi o declaraţie pe propria răspundere că a respectat prevederile legale în domeniul achiziţiilor publice, respectiv Ordonanţă de Urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006, cu modificările şi completările ulterioare;
d) copia cererii de deschidere / extrasului contului ce cuprinde grupul de cifre 5070, deschis la  Trezoreria Statului în a cărei rază teritorială îşi au sediul sau la care sunt luaţi în evidenţă fiscală,  sau copia cererii de deschidere / extrasului contului deschis la băncile comerciale din România pentru operatorii economici care nu pot deschide conturi la Trezoreria Statului în condiţiile Ordonanţei de Urgenţă a Guvernului nr. 146/2002, republicată.

e) angajamentul reprezentantului legal/împuternicitului solicitantului de a raporta efectele participării în Program pe o perioadă de 3 ani către UMCR din cadrul OTIMMC, conform Anexei nr. 9  la prezenta procedură;

f) declaraţie pe propria răspundere, că activele achiziţionate sunt noi şi că nu aplică pentru acestea amortizarea accelerată prevăzută în Legea nr.571/2003 privind Codul fiscal, cu modificările şi completările ulterioare;

g) copie certificată a fişei de amortizare a activului achiziţionat, cu codul de clasificare al acestuia, dacă este cazul;
h) opisul care să cuprindă toate documentele depuse în vederea eliberării AFN, secţiunea B din Anexa nr. 10;
Cererea-tip de eliberare a alocaţiei financiare nerambursabile, împreună cu documentele aferente, se va depune o singură dată, după ce se vor fi efectuat toate activităţile pentru care s-a solicitat finanţarea.

Întreaga documentaţie va fi depusă în 3 (trei) exemplare:

- un original şi două copii certificate.

Toate cele 3 exemplare ale dosarelor, vor fi puse într-un plic sigilat şi vor fi depuse la sediile OTIMMC.

Destinatar:

- OTIMMC - adresa;

- UPSEC  - pentru “Programul naţional multianual pe perioada 2002 - 2012 pentru susţinerea meşteşugurilor şi artizanatului”.

Expeditor:

- denumirea completă a firmei solicitante;

- nr. de înregistrare în registrul comerţului;

- CUI/codul de înregistrare fiscală;

- suma AFN solicitată;

- adresa solicitantului, inclusiv judeţul;

- numărul de înregistrare obţinut la înscrierea în Registrul Unic Electronic al Programului.

10.3.(1) Virarea efectivă a sumei care constituie AFN, se face de către OTIMMC prin UP, pe baza analizei setului de documente prevăzute pentru operatorii economici, care îndeplinesc toate condiţiile de eligibilitate, în contul ce cuprinde grupul de cifre (5070), deschis la  Trezoreria Statului în a cărei rază teritorială îşi au sediul sau la care sunt luaţi în evidenţă fiscală,  sau în conturi deschise la băncile comerciale din România pentru operatorii economici care nu pot deschide conturi la Trezoreria Statului în condiţiile Ordonanţei de Urgenţă a Guvernului nr. 146/2002, republicată.
(2) În vederea eficientizării procesului de virare a sumelor reprezentând AFN, UP va asigura transmiterea în baza datelor furnizate de UPSEC, a necesarului de finanţare către ordonatorul de credite superior cel puţin o dată la 30 zile. OTIMMC prin UP va transmite către Agenţie solicitarea de fonduri însoţită de un centralizator al sumelor aprobate, o copie a ordonanţării de plată individuale a AFN şi o copie a documentelor de la punctul 10.2. 

(3) În situaţia identificării unor neconcordanţe, Agenţia poate refuză plata AFN  şi dosarul se remite OTIMMC.

(4) OTIMMC prin UP va efectua plata AFN, cu avizul UPSEC şi al UMCR, care  acordă viza de bun de plată şi al controlului financiar preventiv propriu.

(5) OTIMMC prin UP poate efectua plata numai în condiţiile existenţei creditelor bugetare aprobate şi efectiv virate în contul OTIMMC.

(6) OTIMMC prin UP nu poate efectua plata AFN parţială sau în avans.

10.4. Aplicarea prevederilor legale referitoare la achiziţiile publice.

   Solicitanţii care au semnat contractul de finanţare au obligativitatea de a respecta prevederile legale în vigoare referitoare la achiziţiile publice, prin întocmirea unui dosar de achiziţie care să cuprindă: cereri de ofertă (minim trei), ofertele primite (acestea trebuie să cuprindă şi datele de identificare ale ofertantului), un proces verbal semnat de reprezentantul legal al întreprinderii prin care să fie justificată alegerea ofertei caştigătoare şi o declaraţie pe propria răspundere că a respectat prevederile legale în domeniul achiziţiilor publice, respectiv Ordonanţă de Urgenţă a Guvernului nr.34/2006 privind atribuirea contractelor de achiziţie publică, a contractelor de concesiune de lucrări publice şi a contractelor de concesiune de servicii, aprobată cu modificări şi completări prin Legea nr.337/2006, cu modificările şi completările ulterioare.

10.5. Beneficiarii sunt obligaţi să efectueze activităţile pentru care au solicitat finanţare în termen de maximum 40 de zile lucrătoare de la data semnării contractului de finanţare de către beneficiar, dar nu mai târziu de 15.11.2010.

10.6. Cheltuielile eligibile pentru care se vor aloca fonduri din cadrul Programului, vor fi certificate prin vizita la faţa locului a UMCR, în termen de 5 zile lucrătoare de la data primirii Cererii-tip de eliberare a alocaţiei financiare nerambursabile.

10.7. Beneficiarii sunt obligaţi să depună Cererea-tip de eliberare a alocaţiei financiare nerambursabile în termen de maximum 5 de zile lucrătoare de la expirarea termenului prevăzut la pct. 10.5. dar nu mai târziu de 20.11.2010, cu excepţia activităţilor prevăzute la pct. 6.1. lit. a), b) şi c) pentru care termenul-limită de depunere a Cererii-tip de eliberare a alocaţiei financiare nerambursabile este de 5 zile lucrătoare de la data finalizării activităţii, dar nu mai târziu de 10.12.2010. 

10.8. Decontarea se face într-o singură tranşă; nu se acceptă deconturi de cheltuieli prin efectuarea de plăţi compensatorii între părţile contractante în cadrul activităţilor şi cheltuielilor eligibile. 

In situaţia în care beneficiarul Programului a participat la mai multe târguri şi expoziţii internaţionale, organizate în ţară sau în străinătate, cu stand propriu sau în asociere cu alţi operatori economici, va efectua decontul după desfăşurarea ultimului eveniment de acest fel, dar fără a depăşi termenul prevăzut la art. 10.7. 

10.9. (1) Beneficiarii eligibili nu pot schimba, la achiziţionare, bunurile/serviciile pentru care au primit notificare privind acordul de principiu pentru finanţare.

(2) Documentele originale, vor fi restituite beneficiarilor la solicitarea expresă a acestora prin ridicarea lor de către operatorii economici de la sediile OTIMMC după verificarea conformităţii copiilor şi virarea efectivă a sumei reprezentând AFN.

11. Monitorizare şi control

11.1 Monitorizarea şi controlul beneficiarilor Programului, se va face de către  UMCR din cadrul OTIMMC pe baza procedurii de monitorizare şi control a Programului aprobată de către Preşedintele Agenţiei.

11.2. Reprezentanţii Agenţiei şi cei ai OTIMMC au dreptul să verifice, în baza unei notificări prealabile, atât la sediul operatorilor economici, cât şi la cel al furnizorilor, veridicitatea şi conformitatea declaraţiilor, activităţilor şi cheltuielilor făcute în cadrul Programului. Beneficiarul alocaţiei, trebuie să accepte şi să faciliteze controlul reprezentantului Agenţiei / OTIMMC asupra utilizării AFN acordate prin acest Program.

11.3. Verificarea la faţa locului, vizează stadiul de realizare a investiţiei, realitatea, legalitatea şi regularitatea operaţiunilor economico-financiare. Pe durata efectuării controlului la adresa unde întreprinderea a realizat investiţia şi la sediul social, echipa de control trebuie să aibă acces la

documentele contabile, în original, ale întreprinderii. De asemenea, se verifică şi dosarul de achiziţie, care demonstrează că au fost respectate principiile Ordonanţa de Urgenţă a Guvernului nr.34/2006. În urma efectuării controlului la faţa locului, se întocmeşte un proces verbal de constatare în două exemplare unul rămîne la OTIMMC şi celălalt este înmânat beneficiarului de AFN. 
11.4. În cazul în care, în urma controalelor efectuate de reprezentanţii Agenţiei şi OTIMMC sau la sesizarea organelor de control abilitate ale statului, se constată că beneficiarii au făcut declaraţii incomplete şi/sau neconforme cu realitatea pentru obţinerea AFN-ului sau au schimbat destinaţia acesteia, sau se constată că nu au fost îndeplinite condiţiile prevăzute în Contractul de finanţare, UMCR va propune ordonatorului terţiar de credite recuperarea totală sau parţială a ajutorului de minimis acordat.

Recuperarea ajutorului de stat se realizează conform prevederilor Capitolului V din Ordonanţa de Urgenţă a Guvernului nr. 117/2006 privind procedurile naţionale în domeniul ajutorului de stat modificată şi completată prin Legea nr. 137/2007.

11.5.  Beneficiarii AFN au obligaţia de a raporta efectele participării la acest Program către  UMCR din cadrul OTIMMC o perioadă de 3 ani, începând cu anul următor acordării AFN, prin completarea şi transmiterea prin poştă a formularului de raportare tehnică prevăzut în Anexa nr. 9  la prezenta procedură. Perioada de transmitere a formularului de raportare tehnică este 1 - 30 aprilie a anului următor expirării exerciţiului financiar de referinţă. 

În cazul neîndeplinirii acestei prevederi, operatorul economic nu va mai putea beneficia de niciunul dintre programele de finanţare derulate de către Agenţie, o perioadă de 3 ani de la data constatării.

11.6. Verificarea pe teren se realizează de către UMCR din cadrul OTIMMC, cel puţin o dată pe an, timp de 3 ani, începând cu anul următor acordării AFN. 

11.7. UMCR monitorizează îndeplinirea indicatorilor stabiliţi prin Cererea-tip de acord de principiu pentru finanţare.

12. Renunţarea totală sau parţială a cererii de solicitare a AFN

12.1. În cazul în care beneficiarii eligibili renunţă la finanţare pentru una sau mai multe activităţi pentru care UPSEC din cadrul OTIMMC a transmis solicitanţilor Notificare (Anexa nr. 5) şi conform contractului de finanţare semnat, aceştia au obligaţia de a transmite la OTIMMC prin fax şi/sau e-mail, cererea-tip de renunţare totală/parţială a finanţării pentru care există acord de principiu, conform Anexei nr. 6 la procedură.

12.2. Beneficiarii vor primi AFN numai pentru activităţile şi cheltuielile rămase, în urma cererii de renunţare totală/parţială a finanţării formulate conform alin. (1).

12.3. În cursul derulării Programului, nu se admit suplimentări de finanţare pentru activităţile notificate.

12.4. Cererea-tip de renunţare totală/parţială a finanţării, pentru care există acordul de principiu, se completează în limba română şi poartă semnătura în original a reprezentantului legal sau a împuternicitului beneficiarului eligibil. Completarea acestei cereri se face prin tehnoredactare.

13. Prevederi referitoare la raportarea si monitorizarea ajutoarelor 

13.1. Schema de ajutor de minimis va fi publicată integral pe site-ul Agenţiei, la adresa www.aippimm.ro

13.2. Raportarea şi monitorizarea ajutoarelor acordate în baza prezentei scheme se face în conformitate cu legislaţia comunitară şi cu prevederile Regulamentului privind procedurile de monitorizare a ajutoarelor de stat, pus în aplicare prin Ordinul Preşedintelui Consiliului Concurenţei nr. 175, publicat în Monitorul Oficial al României, Partea I, nr. 436 din data de 28.06.2007.

13.3. Furnizorul de ajutor de stat, respectiv Agenţia, păstrează evidenţa detaliată a ajutoarelor acordate în baza prezentei scheme pe o durată de 10 ani de la data la care ultima alocare specifică a fost acordată în baza prezentei scheme. Această evidenţă trebuie să conţină toate informaţiile necesare pentru a demonstra respectarea condiţiilor impuse de legislaţia comunitară în domeniul ajutorului de stat. 

13.4. Agenţia are obligaţia de a supraveghea permanent ajutoarele acordate, aflate în derulare, şi de a dispune măsurile care se impun în cazul încălcării condiţiilor impuse prin prezenta schemă sau prin legislaţia naţională sau europeană aplicabilă la momentul respectiv.

13.5. Agenţia are obligaţia de a transmite Consiliului Concurenţei, în formatul şi în termenul prevăzut de Regulamentul privind procedurile de monitorizare a ajutoarelor de stat
, toate datele şi informaţiile necesare pentru monitorizarea ajutoarelor de stat la nivel naţional.

13.6. În cazul în care există îndoieli serioase cu privire la datele transmise de către Agenţie, Consiliul Concurenţei poate să solicite date şi informaţii suplimentare şi, după caz, să facă verificări la faţa locului.

13.7.Agenţia va transmite spre informare Consiliului Concurenţei prezenta schemă în termen de 15 zile de la data adoptării acesteia, conform art.6 al Ordonanţei de Urgenţă a Guvernului nr. 117/2006 privind procedurile naţionale în domeniul ajutorului de stat, cu modificările şi completările ulterioare, aprobată prin Legea nr. 137/2007.

13.8. Pe baza unei cereri scrise, Agenţia va transmite Comisiei Europene, prin intermediul Consiliului Concurenţei, în 20 de zile lucrătoare sau în termenul fixat în cerere, toate informaţiile pe care Comisia Europeană le consideră necesare pentru evaluarea respectării condiţiilor acestei scheme de ajutor de minimis.

13.9. Agenţia prin OTIMMC, va informa în scris prin intermediul notificării de acord de principiu pentru finanţare, operatorii economici beneficiari cu privire la pragul maxim al ajutorului şi la caracterul de minimis al acestuia, în conformitate cu prevederile Regulamentului CE nr.1998/2006 privind aplicarea art. 87
 şi 88
 Tratatului CE ajutoarelor de minimis, publicat în Jurnalul Oficial al Uniunii Europene nr.379/2006.

13.10. Agenţia prin OTIMMC, va acorda un ajutor de minimis după ce va verifica pe baza declaraţiei pe propria răspundere a operatorului economic, că este respectată regula cumulului, precum şi faptul că suma totală a ajutoarelor de minimis primite pe parcursul unei perioade de 3 ani fiscali, inclusiv anul fiscal în curs, fie din surse ale statului sau ale autorităţilor locale, fie din surse comunitare, nu depăşeşte pragul de 200.000 euro, echivalentul în lei.

  13.11. Agenţia va realiza şi menţine o evidenţă a ajutoarelor acordate în baza Programului, pe baza rapoartelor transmise de OTIMMC, astfel încât să fie posibilă identificarea valorii, momentului acordării, modalităţii de acordare, provenienţei finanţării, duratei şi metodei de calcul al ajutoarelor acordate. Această evidenţă va fi păstrată la Agenţie timp de 10 ani de la data ultimei alocări în cadrul Programului.

13.12. Pentru realizarea acestei evidenţe, OTIMMC vor transmite către Agenţie toate datele solicitate de aceasta la termenele ce vor fi prevăzute.

13.13. Operatorii economici beneficiari de ajutor în cadrul Programului, vor ţine o evidenţă specifică a ajutoarelor primite conform prezentei scheme, a altor scheme de minimis şi a altor ajutoare de stat. Aceştia sunt obligaţi să arhiveze evidenţa specifică şi să o păstreze o perioadă de 10 ani.

 13.14. Monitorizarea acestei scheme de ajutor, conform Regulamentului Consiliului Concurenţei privind procedurile de monitorizare a ajutorului de stat pus în aplicare prin Ordinul Preşedintelui Consiliului Concurentei nr. 175, publicat in Monitorul Oficial al Romaniei, Partea I, nr. 436 din data de 28.06.2007, revine Agenţiei, care va transmite Consiliului Concurenţei informaţiile necesare în vederea întocmirii inventarului ajutoarelor de stat, raportului anual privind ajutoarele de stat acordate în România şi a registrului ajutoarelor de minimis.
14. Confidenţialitate

14.1. Documentele justificative depuse de către solicitanţi în cadrul Programului sunt confidenţiale, membrii UPSEC având obligaţia de a nu dezvălui informaţii menţionate în acestea către terţe persoane, cu excepţia cazului în care informaţiile sunt furnizate organelor abilitate ale statului în exercitarea atribuţiilor ce le revin.

14.2. Agenţia şi OTIMMC sunt autorizate să publice, în orice formă şi mediu, incluzând internetul, informaţiile referitoare la numele beneficiarului, suma şi/sau scopul AFN acordate, aşezarea geografică a proiectului (localitatea şi judeţul).

  15. Precizări

Documentele în original, depuse de către beneficiari în vederea eliberării AFN în cadrul Programului, vor fi păstrate la sediul fiecărui OTIMMC în vederea ridicării, sub semnătură autorizată/împuternicire, de către operatorii economici până cel târziu la data de 31 decembrie 2010.

� Actualul art. 107 din Tratatul privind Funcţionarea Uniunii Europene


� Actualul art. 108 din Tratatul privind Funcţionarea Uniunii Europene


� Actualul art. 107 din Tratatul privind Funcţionarea Uniunii Europene


� Actualul art. 108 din Tratatul privind Funcţionarea Uniunii Europene


� Regulamentul privind procedurile de monitorizare a ajutoarelor de stat pus în aplicare prin Ordinul Preşedintelui Consiliului Concurenţei nr. 175, publicat în Monitorul Oficial al României, Partea I, nr. 436 din data de 28.06.2007


� Actualul art. 107 din Tratatul privind Funcţionarea Uniunii Europene


� Actualul art. 108 din Tratatul privind Funcţionarea Uniunii Europene

